岳珂
九江霜蟹比他处黑膏凝溢名冠食谱久拟遗高紫
君不见东来海蟹夸江阴，肌如白玉黄如金。
又不见西来湖蟹到沔鄂，玉软金流不堪斫。
九江九月秋风高，霜前突兀赡两螯。
昆吾欲割不受刀，颇有苌碧流玄膏。
平生尊前厌此味，更看康庐拂空翠。
今年此曹殊未来，使我对酒空悠哉。
旧传骚人炼奇句，无蟹无山两孤负。
老来政欠两眼青，那复活筹虚借箸。
只今乡国已骏奔，军将日高应打门。
流涎便作曲车梦，半席又拟钟山分。
先生家住岷峨脚，屡放清游仍大嚼。
襟期尽醉何日同，试筮太玄呼郭索。